b'\n_START_ARTICLE_\nZadnji mega \xc5\xbeur\n_START_SECTION_\nPovzetek\n_START_PARAGRAPH_\nMatej je edinec, ki \xc5\xbeivi z mamo, saj mu je o\xc4\x8de umrl v prometni nesre\xc4\x8di. Z dijaki tretjega letnika se odpravi na maturantski izlet, kjer se zaljubi v Tja\xc5\xa1o._NEWLINE_Po vrnitvi s Krfa dijake \xc4\x8daka zadnje leto in zrelostni izpit - matura._NEWLINE_V \xc4\x8detrtem letniku se Matej soo\xc4\x8di s te\xc5\xbeavami v ljubezni, ljubosumjem in u\xc4\x8denjem ter z ocenami, posledi\xc4\x8dno z u\xc4\x8ditelji. Najve\xc4\x8dje ima z u\xc4\x8diteljico matematike, ki jo obto\xc5\xbei za vse svoje neuspehe. Prijatelj Sven mu ponudi pomo\xc4\x8d pri u\xc4\x8denju matematike. Za spro\xc5\xa1\xc4\x8deno in uspe\xc5\xa1nej\xc5\xa1e u\xc4\x8denje mu podari bele tabletke._NEWLINE_Matej po izklju\xc4\x8ditvi iz \xc5\xa1ole in neuspe\xc5\xa1no opravljenem testu iz matematike naleti na \xc5\xa1e ve\xc4\x8d te\xc5\xbeav. Re\xc5\xa1itev zanje je na\xc5\xa1el v drogi. Spomnil se je kasete, ki ga je nagovarjala k samomoru. Stekel je na vrh stolpnice in sko\xc4\x8dil s stavbe.\n_START_SECTION_\nKnji\xc5\xbeevne osebe\n_START_PARAGRAPH_\nGlavna knji\xc5\xbeevna oseba je najstnik sodobne dru\xc5\xbebe Matej in ga prikazuje v razli\xc4\x8dnih situacijah v dru\xc5\xbebi, dru\xc5\xbeini in \xc5\xa1oli. Je prijazen, tih in vljuden._NEWLINE_\xc5\xbdivi le z materjo, ki je uspe\xc5\xa1na podjetnica in se premalo ukvarja z njim._NEWLINE_Zaljubi se v Tja\xc5\xa1o, s katero razvijeta ljubezenski odnos. Tja\xc5\xa1a je \xc5\xbeivahno, prijazno in pametno dekle._NEWLINE_Velik zaplet v Matejevem \xc5\xbeivljenju predstavlja Sven, ki ga najprej spoznamo kot dobrega prijatelja, ki mu \xc5\xbeeli pomagati. Na koncu ugotovimo, da je Sven \xc4\x8dlan zdru\xc5\xbebe, ki se ukvarja s preprodajo mamil. Ko se Matej v\xc4\x8dlani v skupino Sre\xc4\x8dni angeli, naleti na \xc5\xa1e ve\xc4\x8d problemov, re\xc5\xa1itev le-teh pa i\xc5\xa1\xc4\x8de v drogah in samomoru. Sven je predstavnik preprodajalcev, ki Mateja nagovarja k drogam in samomoru.\n_START_SECTION_\nAnaliza dela\n_START_PARAGRAPH_\nZadnji mega \xc5\xbeur (2001) je socialni roman. Vsebuje problemsko tematiko samomora med najstniki, ki se v obdobju odra\xc5\xa1\xc4\x8danja sre\xc4\x8dujejo s te\xc5\xbeavami v ljubezni, dru\xc5\xbebi, dru\xc5\xbeinah in re\xc5\xa1itev le teh i\xc5\xa1\xc4\x8dejo v alkoholu, drogi, nasilju in samomoru._NEWLINE_Predstavljena dru\xc5\xbebena vloga \xc5\xbeenske \xc5\xa1e vedno ni enakopravna mo\xc5\xa1ki. Tak\xc5\xa1en primer je Matejeva mati, ki je sama odgovorna za socializacijo svojega sina. O\xc4\x8de v delu ne nastopa in tako predstavlja \xc4\x8dustveno odtujenega o\xc4\x8deta._NEWLINE_Avtor poimenuje skupino preprodajalcev mamil Sre\xc4\x8dni angeli. Delo naj bi opozarjalo na posledice u\xc5\xbeivanja drog, hkrati pa s pridevnikom Sre\xc4\x8dni sporo\xc4\x8da pravo nasprotje._NEWLINE_Razpe\xc4\x8devalca mamil je poimenoval Swen (Sven). S tem je poudaril njegov izvor iz \xc5\xa0vedske. Bralec lahko ustvari zmotno prepri\xc4\x8danje o tem, kdo in od kod so preprodajalci drog._NEWLINE_Zasnova dela je odhod maturantov Druge gimnazije na maturantski izlet._NEWLINE_Zaplet romana je ljubezen med Tja\xc5\xa1o in Matejem. V romanu poleg Mateja nastopa \xc5\xa1e njegova mati, ki predstavlja sodobne star\xc5\xa1e, ki nimajo \xc4\x8dasa za svoje otroke._NEWLINE_Vrh predstavlja prijatelj Sven, ki Mateju pod pretvezo pomaga pri u\xc4\x8denju matematike. Njegov skriti namen je slediti na\xc4\x8drtu mamilarske zdru\xc5\xbebe, ki naklju\xc4\x8dne \xc5\xbertve privede do samomora. Ena izmed njih je bil tudi Matej._NEWLINE_Razplet predstavlja njuno dru\xc5\xbeenje, ko Sven prek u\xc4\x8denja matematike zvabi Mateja v svet Sre\xc4\x8dnih angelov in drog._NEWLINE_Razsnova pa je Matejev samomor, ki ga stori zaradi vseh nesre\xc4\x8dnih dogodkov in mamil.'